Müürililleks olemise iseärasused

"Müürililleks olemise iseärasused" (originaalpealkiri "The Perks of Being a Wallflower") on ameerika kirjaniku Stephen Chbosky romaan, mis avaldati esimest korda 1999. aastal. Tegu on Chbosky debüütromaaniga. Teose sisu on antud edasi kirjade kaudu, mida peategelane Charlie anonüümsele isikule saadab. 

2012. aastal valmis romaani põhjal Chbosky lavastatud samanimeline film peaosas Logan Lermani, Emma Watsoni ja Ezra Milleriga.

Sisukokkuvõte 
Teose sündmused leiavad aset 1990. aastate algul. Peategelane Charlie alustab gümnaasiumi, kuid olles sunnitud sisenema uude maailma üksinda, tunneb ta hirmu. Peale oma parima sõbra Michaeli enesetappu, on Charlie kannatanud depressiooni all, mistõttu kohtlesid põhikoolis nii õpetajad kui õpilased teda varasemast erinevalt. Ta igatseb ka endiselt oma tädi Helenit, kes suri autoõnnetuses, kui Charlie oli väike. Tädi Helen oli Charlie lemmikinimene maailmas.

Koolis jääb Charlie kiiresti silma inglise keele õpetajale Billile, kes hakkab talle soovitama raamatuid, mida vabal ajal lugeda. Samuti soovitab Bill Charliel rohkem koolielust osa võtta.

Charlie läheb vaatama gümnaasiumi jalgpallimängu ning kohtub seal Sami ja Patrickuga, temast kolm aastat vanemate õpilastega. Nende kaudu saab Charlie tuttavaks ka Mary Elizabethi, Alice’i ning Bobiga. Kõik peale Bobi on endiselt gümnaasiumiõpilased ning kiiresti hakkab ka Charlie nende sõpruskonda kuuluma. Lähedasem sõprus kujuneb Charliel aga Patricku ja Samiga. Viimane on tüdruk, kes Charliele väga meeldima hakkab.

Kodus näeb Charlie pealt, kuidas tema õe, Candace'i poiss-sõber tüdrukut lööb ning räägib sellest Billile. Bill teavitab juhtumist Charlie ja Candace'i  vanemaid, mis tekitab õe ja venna vahel tüli. Veidi aja pärast, kui Candace jääb rasedaks, palub ta aga Charlie abi, et vanemad sellest teada ei saaks. Charlie sõidutab Candace'i haiglasse ning ootab teda seal.

Mary Elizabeth kutsub Charlie kooliballile ning sellest õhtust saab alguse nende suhe, kuigi Charlie seda eriti ei soovi. Ta mõtleb Mary Elizabethist lahku minemisele, ent ei suuda seda kuidagi ellu viia, kuni ühel õhtul, kui kõik sõbrad mängivad „Tõde või tegu“, tulevad ilmsiks Charlie tunded Sami vastu.

Juhtumi tagajärjel ei suhtle sõbrad enam Charliega. Ainus, kes poisiga suhtlemist jätkab, on Patrick, kelle salajas hoitud suhe oma koolivenna Bradiga on hiljuti lõppenud. Koolis söögivahetunni ajal tekib kaklus, kui Brad solvab Patrickut teiste õpilaste ees. Nähes, et Patrick ei suuda end Bradi sõprade eest kaitsta, võtab Charlie kaklusest osa. Juhtumi järel saab Charlie taas osaks sõpruskonnast.

Lähenema hakkab suvevaheaeg ning Charlie sõbrad lõpetavad peagi kooli. Charlie on aidanud Samil eksamiteks õppida ning tüdruk on saanud sisse ülikooli, kuhu ta juba suve algul läheb. Õhtul enne Sami lahkumist tulevad ilmsiks ka Sami tunded Charlie vastu. Nad suudlevad, kuid Sami puudutuse järel katkestab Charlie toimuva.

Sellest hetkest hakkavad Charliet painama unenäod oma tädist, kes teda samamoodi puudutab ning poisi vaimne tervis halveneb oluliselt. Charlie on juba mõnda aega käinud psühholoogi juures, kes on esitanud talle aina enam küsimusi Heleni kohta. Viimaks Charlie murdub, tundes end olevat süüdi oma tädi surmas, kes oli enne autoõnnetust teel talle sünnipäevakingitust ostma. Samuti ei suuda poiss enam oma unenägusid taluda.

Charlie on mitu kuud haiglas, kus tema vaimse tervisega tegeletakse. Arst räägib ta vanematele, mida tädi Helen poisiga tegi, kui too väike oli. Haiglas käivad Charliel külas ta vanemad, õde ja vend ning Sam ja Patrick. Charlie vaimne seisund paraneb aeglaselt. Teos lõpeb Charlie viimase kirjaga, kus tuleb ilmsiks, et järjekordne suvi on jõudnud lõpule ning järgmisel päeval läheb ta taas kooli.

Peategelased 
Charlie – Teose 15aastane peategelane. Charlie on introvertne poiss, kes on elanud üle kahe lähedase inimese surma, mis on viinud nii ärevuse kui depressioonini. Charlie armastab lugeda ning teose jooksul mõtleb ka kirjaniku karjäärile. Ta on vaikne ning arvab seetõttu, et ta jääb teistele märkamatuks, ent tema uued sõbrad aitavad tal rohkem oma enda elust osa võtta. Charlie on hea südamega ja on valmis aitama ning kaitsma oma lähedasi ka siis, kui see talle endale kahju toob.

Sam – Charlie parim sõber ning Patricku kasuõde. Sam käitub Charlie suhtes kohati kaitsvalt ning soovib säästa Charliet halbadest kogemustest. Gümnaasiumi vältel on Sam palju muutunud. Algul ei keskendunud ta palju õpingutele ning oli koos poistega, kes teda halvasti kohtlesid. Ta on tark ja ambitsioonikas tüdruk ning saab sisse ülikooli, mis annab talle võimaluse heaks tulevikuks. Teose lõpus saab Samist Charlie tüdruksõber.

Patrick – Charlie teine parim sõber ja Sami kasuvend. Patrick on muretu olekuga humoorikas poiss. Ta väidab, et enne kohtumist Samiga, kes tutvustas talle head muusikat, oli ta koolis populaarne. Suure osa teosest on ta suhtes oma koolivenna Bradiga, ent nende suhe lõpeb, kui nad jäävad vahele Bradi isale. Patrick ja Charlie on üksteisele palju toeks, saades kokku ka siis, kui ülejäänud sõbrad Charliega ei suhtle.

Kriitika 
"Müürililleks olemise iseärasused" on populaarne teos teismeliste seas, ent samas on teos saanud ka palju kriitikat. Chbosky puhul on kritiseeritud tema valikut, kuidas ja kui palju on teoses arutletud raskete teemade üle nagu enesetapp ja vägistamine. Kuigi mõlemad teemad mängivad teoses olulist rolli ja mõjutavad Charliet, on nende tagamaid seletatud vähe. Kriitikud on leidnud, et selliste teemade mainimine ning seejärel justkui unustamine ei ole sobiv viis nende käsitlemiseks.

Teos on olnud paljudes koolides ka keelustatud. Noortele on peetud ebasobivaks teose ausaid ja otsekoheseid kirjeldusi noorte seksuaalsusest, alkoholi tarbimisest ning enesetapust.

Viited 

1999. aasta kirjandusteosed
Ameerika Ühendriikide romaanid